b'\n_START_ARTICLE_\nAfera Patria (Slovenija)\n_START_PARAGRAPH_\nAfera Patria je politi\xc4\x8dna afera, ki poteka v Sloveniji od leta 2006 glede nakupa finskih oklepnikov Patria AMV za potrebe Slovenske vojske. To je bila \xc5\xa1e ena izmed t. i. oro\xc5\xbearskih afer, ki je sledila aferi Valuk. Finska Patria naj bi tako podkupila ve\xc4\x8d klju\xc4\x8dnih ljudi, da bi pridobila posel._NEWLINE_Vi\xc5\xa1ek je afera dosegla malo manj kot mesec dni pred dr\xc5\xbeavnozborskimi volitvami, ko je finski novinar javno obto\xc5\xbeil, da je Patria podkupila Janeza Jan\xc5\xa1o, predsednika Vlade Republike Slovenije in nekatere druge visoke uradnike, da so sklenili oro\xc5\xbearski posel z njimi.\n_START_SECTION_\nPredhodno dogajanje\n_START_PARAGRAPH_\nAfera Patria je povezana s predhodnim nakupom lahkih kolesnih oklepnih vozil Valuk 6x6, ki jih je Ministrstvo za obrambo Republike Slovenije kupilo od Sistemske tehnike. Valuk je licen\xc4\x8dna verzija avstrijskega Pandurja I. Posledi\xc4\x8dno sta takratni minister za obrambo Republike Slovenije dr. Anton Grizold in predsednik odbora Viator & Vektor Zdenko Pav\xc4\x8dek 20. avgusta 2004 podpisala pismo o nameri nakupov oklepnikov 8x8.\n_START_SECTION_\nZa\xc4\x8detek afere\n_START_PARAGRAPH_\n19. junija 2006 je Slovenska nacionalna stranka pozvala Jan\xc5\xa1o, naj naro\xc4\x8di revizijo postopka razpisa in pogodbe. Istega dne je Jan\xc5\xa1a odgovoril in zavrnil njihov poziv, hkrati pa so na ministrstvu potrdili, da so za\xc4\x8dasno prelo\xc5\xbeili podpis pogodbe. Sistemska tehnika je na ta dan potrdila, da so formalno vlo\xc5\xbeili zahtevo o zadr\xc5\xbeevanju odlo\xc4\x8ditve o podpisu pogodbe glede na vrsto njihovih pripomb glede postopka izbire. Gorenje, Patria in Rotis so 21. junija napovedala ustanovitev skupnega podjetja za proizvodnjo oklepnikov, pri \xc4\x8demer bodo slovenska podjetja imela ve\xc4\x8dinski dele\xc5\xbe._NEWLINE_26. junija je Sistemska tehnika vlo\xc5\xbeila to\xc5\xbebo proti Sloveniji in Rotisu, v kateri je zahtevala razveljavitev pogodbe. Naslednji dan je Odbor za obrambo Dr\xc5\xbeavnega zbora Republike Slovenije, na pobudo Aurelija Jurija (SD), sklical nujno sejo o spornem nakupu; sejo so prekinili \xc5\xa1e isti dan in jo za zaprtimi vrati nadaljevali 6. julija. Po seji je predsednik odbora, Anton Anderli\xc4\x8d, potrdil, da je bila Rotisova ponudba najbolj\xc5\xa1a, a da ostajajo odprta nekatera vpra\xc5\xa1anja._NEWLINE_27. junija pa sta ministrstvo in Rotis pri\xc4\x8dela pogovore glede rokov dobav oklepnikov._NEWLINE_12. julija je Sistemska tehnika na MORS-u vlo\xc5\xbeila uradno zahtevo za revizijo postopka izbire oklepnikov. Le-to je 27. julija zavrnilo revizijo in hkrati zavrnilo vpogled v Rotisovo ponudbo._NEWLINE_6. septembra je Anderli\xc4\x8d pozval Erjavca, naj predstavi koli\xc4\x8dinske, \xc4\x8dasovne in finan\xc4\x8dne okvire pogodbe; to je storil potem, ko je Dnevnik objavil \xc4\x8dlanek, da se bo dobava zavlekla in da se je kon\xc4\x8dna cena podra\xc5\xbeila za tretjino. Zaradi tega so pogodbo ponovno uvrstili na sejo odbora za obrambo naslednji dan.\n_START_SECTION_\nFinska televizija\n_START_PARAGRAPH_\n1. septembra je finska dr\xc5\xbeavna televizija YLE predvajala raziskovalno-novinarsko oddajo, kjer so zatrdili, da je finsko podjetje Patria pla\xc4\x8dalo 21 milijonov evrov, da bi pridobilo 278 milijonov evrov vreden posel s prodajo oklepnih vozil Patria AMV slovenskemu obrambnemu ministrstvu. Denar naj bi posredno dobili nekateri slovenski javni uslu\xc5\xbebenci, med drugim je bilo omenjeno tudi ime predsednika vlade Janeza Jan\xc5\xa1e._NEWLINE_Premier Jan\xc5\xa1a je zavrnil vse obto\xc5\xbebe kot absurdne in pozval novinarje naj predlo\xc5\xbeijo dokaze, v nasprotnem primeru pa bo spro\xc5\xbeil to\xc5\xbebe.\n_START_SECTION_\nIzredna seja DZ RS\n_START_PARAGRAPH_\nVladajo\xc4\x8da koalicija je za 9. september 2008 sklicala izredno sejo dr\xc5\xbeavnega zbora, na kateri naj bi pojasnili podrobnosti glede nakupa in ovrgli obto\xc5\xbebe o korupciji. Seja, ki je trajala enajst ur in pol, se je kon\xc4\x8dala s sklepom Dr\xc5\xbeavnega zbora, da je Ministrstvo za obrambo ravnalo pravilno, ko je ponudnika izbralo na razpisu, ter da podpira policijo in dr\xc5\xbeavno to\xc5\xbeilstvo pri preiskavi suma korupcije.\n_START_SECTION_\nMenjava sistema oboro\xc5\xbeitve\n_START_PARAGRAPH_\nDodatna testiranja oboro\xc5\xbeitvenega sistema 12,7\xc2\xa0mm izraelskega podjetja Elbit so pokazala, da zaradi tehni\xc4\x8dnih te\xc5\xbeav (zatikanje mehanizma, nenatan\xc4\x8dnost pri merjenju) le-ta ni operativno uporaben in Ministrstvo za obrambo je tik pred dobavnim rokom septembra 2008 podpisalo aneks k pogodbi, po katerem naj bi ustrezen sistem namesto Elbita dobavilo norve\xc5\xa1ko podjetje Kongsberg. Podjetje Elbit naj bi kljub temu dobavilo preostalo oboro\xc5\xbeitev (topove 30\xc2\xa0mm).\n_START_SECTION_\nKronologija\n_START_PARAGRAPH_\nPo dolgotrajnem sojenju v zadevi Patria je bil 5. junija 2013 biv\xc5\xa1i premier Janez Jan\xc5\xa1a v Sloveniji nepravnomo\xc4\x8dno obsojen na dve leti zapora z obrazlo\xc5\xbeitvijo, da je med 10. in 22. avgustom 2005 sprejel obljubo nagrade. Zaporni kazni sta bili izre\xc4\x8deni tudi Ivanu \xc4\x8crnkovi\xc4\x8du in Tonetu Krkovi\xc4\x8du, vsakemu po 22 mesecev. Poleg zapornih kazni je sodi\xc5\xa1\xc4\x8de obdol\xc5\xbeencem prisodilo tudi po 37.000 evrov denarne kazni. Konec marca 2014 je vi\xc5\xa1je sodi\xc5\xa1\xc4\x8de v Ljubljani prito\xc5\xbebe obto\xc5\xbeenih zavrnilo kot neutemeljene in potrdilo sodbo sodi\xc5\xa1\xc4\x8da prve stopnje. S tem je sodba postala pravnomo\xc4\x8dna, obto\xc5\xbeenci pa so poleg sodnih taks dol\xc5\xbeni pla\xc4\x8dati tudi stro\xc5\xa1ek prito\xc5\xbenega postopka. _NEWLINE_Na finskem sojenju proti petim predstavnikom Patrie je prvostopenjsko sodi\xc5\xa1\xc4\x8de podalo oprostilno sodbo obto\xc5\xbeencem z obrazlo\xc5\xbeitvijo, da "glede v obto\xc5\xbenici opisanega kaznivega dejanja, ki so ga obto\xc5\xbeeni Hulkkonen, Korpi, Niittynen, Nurmio in Wiitakorpi, ostaja upo\xc5\xa1tevanja vreden dvom." Finsko to\xc5\xbeilstvo je na oprostilno sodbo vlo\xc5\xbeilo prito\xc5\xbebo. _NEWLINE_Na avstrijskem sodi\xc5\xa1\xc4\x8du so v prvostopenjski sodbi zaradi podkupovanja, poskusa goljufije in utaje davkov na tri leta obsodili Hansa Wolfganga Riedla, pla\xc4\x8dati pa bo moral tudi 850.000 evrov kazni. Po besedah sodnice Marion Z\xc3\xb6llner "obstajajo \xc5\xa1tevilni dokazi, da je pri\xc5\xa1lo do podkupovanja, z namenom vplivanja na razpisni postopek v Sloveniji.'